שלוש קריאות בשירו של חיים נחמן ביאליק – **הנער ביער**

ערב פתיחת שנת הלימודים תשפ"א במרכז ויניקוט

שרה קולקר

אני מבקשת לקרוא את "הנער ביער" או "מַעֲשֶׂה נוֹרָא בְּנַעַר שֶׁבָּרַח מִבֵּית-הַסֵּפֶר לַיַּעַר" כמו היה חלום שחולמת יצירתו של ביאליק. אפרוש בפניכם שלוש קריאות חופשיות ואישיות שלי אבל כאלה הנתלות באילנות גבוהים מאד. שירים אחרים וסיפור אחד של חיים נחמן ביאליק יהיו לי האסוציאציות של 'החולמת' פרקי תורה של ויניקוט יהיו לי למדריכים ומפרשים. כיניתי את הקריאה הראשונה - בעלי חיים וספרים, את השנייה – הַשֶּׁבֶר וְהַשֵּׁאת, ואת השלישית – אַיֶּכָּה? וּמִי יִמְצָאֶכָּה?

*קריאה ראשונה – בעלי חיים וספרים*

משה הנער ברח מבית הספר ליער. הוא בורח מן החדר או מן הכתה, ומן המורה, הרב או המלמד אשר עומד להרביץ בו תורה. דומה שהוא יודע ומכיר בסכנות האורבות לו במוסדות ההוראה.

על הסכנה הראשונה למד משה מ**"הרב חסילא"**. הרב חסילא הקים בית ספר לתלמידיו החרקים ("חֲסִילִים, צַרְצָרִים, בְּנֵי-יֶלֶק, פָּרוֹת-מֹשֶׁה, צִרְעָה, דְּבוֹרָה, זְבוּב וְיָתוּשׁ..") ולימדם: **א – אַיִל, ב – בֵּית-סֵפֶר, ג – גָּדֵר, ד –דָּלֶת"** וכן הלאה והלאה. המשיך החסיל ולימד אלף בית צורות וסימנים, רשימת מילים ועצמים מקרית ושרירותית.

ולא רק החסיל אלא גם "**הַגְּדִי בְּבֵית הַמְלַמֵּד**" היה לו למשה אות ותמרור ואזהרה. הגדי בקש לעסוק בתורה פנה למלמד ואמר: **"חוּס נָא, רַחֵם-נָא, הוֹשַׁע-נָא! כְּבָר גָּדַלְתִּי, בָּרוּךְ הַשֵּׁם, וְטֶרֶם אֵדַע צוּרַת מֵם"**. והמלמד נענה והורה ולימד: **"שֵׁב וְהִתְבּוֹנֵן, רְאֵה מַה-זֶּה: מֵם וְסֶגֹל – כְּלוֹמַר: מֶה. מֵם סְגוּלָה, מֵם סְגוּלָה – זוֹהִי כָּל הַתּוֹרָה כֻּלָּה. קְרָא, אַל תַּחֲשׂךְ, קְרָא בְּפֶה, שְׁנֵה וְשַׁלֵּשׁ: מֶה, מֶה, מֶה."** והוראת המלמד הוראה יעילה הייתה כמאמרו הוא: **"כָּכָה לָמַד לוֹ הַגְּדִי צֵרוּף אוֹתִיּוֹת מִפִּי. לָמַד, רָם וַיְהִי לְתַיִש, קַרְנָיו בַּרְזֶל, מִצְחוֹ שַׁיִשׁ. זְקָנוֹ מְגֻדָּל, פִּרְקוֹ נָאֶה –וּבְתַלְמִידִי זֶה אֶתְגָּאֶה".**

משה ברח אפוא אל היער פן יהיה לחסיל משנן או לתיש גא. הוא פחד להיות כמו "התלמידה הכי טובה בכיתה" או להפוך לחביב המורה. הוא חרד להיות ילדה זו אשר בבואה לקליניקה, והיא כבר אשה צעירה, היא כמעט ריקה בתוכה. ואפשר שהיא המטופלת של ויניקוט שהפכה בעצמה למורה ומספרת למטפל שלה שבקונצרט בבית הספר שרו הילדים : "הרקיעים יזהרו בהדר" כפי ששרה היא בהיותה ילדה. אבל לא אז ולא בארבעים וחמש השנים שחלפו מאז לא ראתה, לא ידעה ולא חוותה שהשמיים אכן זוהרים.

ועל סכנה נוספת למד משה מהסיפור "ספיח". סגן המלמד מעמיד את חיים נחמן הילד על ספסל ושואל:

**רואה אתה אֵסֶל וזוג דליים? …”**

והילד עונה:

**“אמת, בחיי ראשי, אסל וזוג דליים …”**

**“הרי זו אל”ף", מעיד הסגן.**

**“הרי זו אל”ף", שונה אני אחריו.**

**“מה זאת?” שואל שוב הסגן.**

**“אסל וּשני דליים”, אומר אני ונהנה הנאה גדולה על שהזמין לי הקדוש-ברוך-הוא כאן כלים נאים אלו.**

**“לא, אמור: אל”ף!" חוזר הסגן ואומר, “זכור: אל”ף, אל“ף”.**

**“אל”ף, אל“ף …”**

**וּכשירדתי מלפניו פרחה לה מיד האל"ף מלבי וּבמקומה באה מַארוּסיָא, זו השִקצה שואבת המים. כל היום לא זזה מנגד עיני. ראיתיה כמו שהיא: בכרעיה היחפות, במחלפותיה העבות וּבאסל והדלָיַיִם שעל כּתֵפָהּ. והִנֵּה גם הבּאֵר עם השוקת בּצִדָּהּ וּבני האַוָּזים שבשלולית הסמוכה וגנו של ר' אלתר קוּקוּ …“מה זאת?”, שואלני הסגן ממחרת וּמראה על האל"ף. “אוי, מארוסיא! …” שָׂמֵחַ אני על המציאה.**

משה חרד אפוא פן ישבית בית הספר את דמיונו. פן יכבה את אהבתו, את תשוקותיו החיות ואת תשוקתו המינית. פן יצמית את נפשו וימיתה. ואפשר שהיער יהיה לה - לסכנה זו - מרפא וישועה. זו הסכנה להיות "דגרן" או "חרשן", לכל דור כינויו שלו, זו הסכנה להיות "המתמיד" בכינוי הנצח של ביאליק; התלמיד הצובר עוד ועוד חכמה ודעת אבל כאלה שאינן יונקות מהגוף החי, ואינן ממוזגות עם תשוקה לוהבת ועם רגש רוגש. רוב חייו ספון המתמיד בחדר הלימוד. כמו שמספר השיר: "בבַּיִת הַהוּא, בֵּין הַכְּתָלִים הָאֵלֶּה, לֹא יוֹם – כִּי שֵׁשׁ שָׁנִים עַל-נַפְשׁוֹ עָבָרוּ ...ּפֹה כָּבוּ עֵינָיו וּפָנָיו חָוָרוּ..... רְעָבוֹן, לֹא-שֵׁנָה, מַק-בָּשָׂר, רְזוֹן פָּנִים – מָה הֵמָּה כִּי יָשִׂים אֲלֵיהֶם לְבָבוֹ?".

משה ער לסכנות – לראות א' שדופה שאינה אלא צורה וסימן, להיות לחסיל מדקלם או לגדי הפועה מה מה ומרגיש תיש גא, או ללמוד וללמוד בלי סוף לגדל את הראש ולצמק את הגוף. אם אעבור מלשון השירה ללשון הפסיכואנליזה (ואפגע בפיוט וביופי) אומר שמשה הנער, הבורח אל היער, מבקש לשמור על עצמיותו ולהימנע מדיסוציאציה ומפיצול נפשיים.

חרד מכל אלה נמלט משה אל היער ואל הטבע, מבקש את אורותיו, את צלליו ואת סודותיו, מבקש עץ ואילן, שיחים ודשאים, חיות, עופות וחרקים. מבקש שאור השמש, טל השחר, צפרירי הבוקר הקלילים והצפרירים המלאכיים כולם יעטפו וירננו אותו.

הוא נמלט אל היער, אובד להוריו, מאבד דרכו, ולא מצליח לשוב על עקבותיו. חרדת היער וסכנותיו אופפות אותו. הוא נרדם וחולם. ובחלומו המון חיות עוברות על פניו וסדרן הוא סדר האלף בית:

**אַרְיֵה, בַּרְדְּלֵס, גָּמָל, דֹּב הוֹמֶה, וַמְפֵּיר, זְאֵב, חֹלֶד, טִגְרֵס וְכַדּוֹמֶה. יְעֵנִי, כַּרְכּשֶׁת, לָבִיא, מַרְמוֹטָה, נָמֵר, סַלַּמַּנְדְרָה, עַרְפָּד עִם פְּרוֹטָה. צָבוֹעַ עִם קִפּוֹד, רְאֵם, שְׁפִיפֹון, תַּחַשׁ; חַיּוֹת וּשְׁרָצִים בְּנֵי שֵׁם וּבְלִי שֵׁם, ..."**

 החלום הוא חלום טרנספורמטיבי ויש בו מכוח הריפוי והאיחוי. רשימת החיות היא מופלאה (להבדיל מ- : **א – אַיִל, ב – בֵּית-סֵפֶר, ג – גָּדֵר)**. רשימה עשירה, של חיות מציאותיות ודמיוניות, מוכרות ונדירות, עכשוויות והיסטוריות, בנות שם ונטולות שם. וכמו מכירות הן את אשר ילמד משה ב'חדר' עלו ובאו על פי האלף בית. ומתעלות על טבען מופיעות הן "**כַּכָּתוּב בַּחֻמָּשׁ וּלְהַבְדִּיל – בִּבְרֵהְם"**. שוכנות הן בספרים, בספרי הקודש (חומש) ובספרי המדע (ברהם הוא ספר זואולוגיה).

משה למד מחלומו שהחדר אינו ניגודו של היער, האמנות אינה היפוך של הטבע, והדמיון אינו נעדר מן הידע. החלום מאחד בין בעלי החיים לבין ייצוגם בספרים, כמו ממוטט את הגבולות שבין טבע ואמנות. ספרים אינם מוסרי מידע או מלמדי תורה הם מכונני הוויה ומחוללי חוויה. ביאליק אומר זאת מפורשות. בשיר "**לִפְנֵי אֲרוֹן הַסְּפָרִים**" הוא מתאר גבר השב מניכר ופוקד את ספרי ילדותו. וזהו דברו של הילד שבגר ורחק: **"הֲתַכִּירוּנִי עוֹד? אָנֹכִי פְּלוֹנִי! בֶּן-חֵיקְכֶם זֶה מֵאָז וּנְזִיר הַחַיִּים. מִכֹּל חֲמוּדוֹת אֵל עַל-אֶרֶץ רַבָּה הֲלֹא רַק-אֶתְכֶם לְבַדְּכֶם יָדְעוּ נְעוּרָי, לְגַן הֱיִיתֶם לִי כְּחֹם יוֹם קָיִץ וְלִמְרַאֲשׁוֹתַי כַּר בְּלֵילֵי חֹרֶף, וָאֶלְמַד צְרוֹר בִּגְוִילְכֶם פִּקְדוֹן רוּחִי וּלְשַׁלֵּב בְּתוֹךְ טוּרֵיכֶם חֲלוֹמוֹת קָדְשִׁי".**

התמוטטות הגבולות בין אמנות וטבע או בין עולם פנימי לחיצוני מצוירת ב"ספיח". אשחק ואומר שמשה הכיר את החוויה שחווה חיים נחמן כאשר גר בפרבר ולמד תורה בחדר. אקרא בפניכם מקצת ממנה: **"... כל המאורעות הגדולים האמוּרים בחומש וּברש"י וּבשאר ספרי הקֹדש – אֵלּוּ שאני הוגה בהם בחדרו של ר' מאיר – כולם יש לבקש להם סְמוּכים וּמְקוֹם אחיזה בפרבר וּסביבותיו. הרבה דברים יש, שקשה לי להכריע בהם, איפה נגלו אלי תְּחִלָּה וּמאין באו ראשונה ללבי, אם מן הספר או מאחד המקומות מחוץ לו.**

**...**

**אכן מקום סגולה הוא הפרבר, מועט המחזיק את המרובה, מעין אוצר עולם. כל מעשי בראשית וקורות הדורות מראש מקופלים בו כאותה השִׂמלה האגדית בִּקלִפַּת אגוז. ואין לך דבר בתורה שאין כנגדו בפרבר דוגמא מפורשת או רמז גדול. מי לקח ממי? – תיקו. אפשר שנסתכל הקדוש-ברוך-הוא בחומש ורש“י וּברא על פיהם את הפרבר, ואפשר גם להיפך: נסתכל בפרבר וּסביבותיו וכתב על פיהם את החומש והרש”י. ואולי כך מעורים הם זה בזה מימות עולם ואין אחד מהם קודם לחברו."**

פליאה אוחזת בחיים נחמן הילד מול תואם הפרבר והחומש. ופליאה אוחזת במשה מול תואם בעלי החיים והספרים. אין מוקדם ומאוחר בנפש האדם. זאת יודע ביאליק המשורר ויודע ויניקוט הפסיכואנליטיקאי. מה שתופס הילד בחושיו ומה שהוא בורא בדמיונותיו – אחד המה. לא בכדי הורה לנו ויניקוט לא לשאול לעולם: "האם בראת אותו בעצמך או שהוא הוצג לך מבחוץ?" והתרה: "אל לה לשאלה להיות מנוסחת כלל".

 עתה, משמכיר משה במיזוג של טבע ואמנות ויודע שמשחק ולמידה שוכנים על "חוף הים של עולמות אין קץ" (טאגור אצל ויניקוט) יכול המעשה הנורא להגיע ל'סוף טוב': **"וּבְאֶחָד בַּשַּׁבָּת מִי רִאשׁוֹן וַיְשַׁחֵר סַף בֵּית-הַסֵּפֶר? – מֹשֶׁה וְלֹא אַחֵר!"**

*קריאה שניה - השבר והשאת*

אקרא עתה את ה"מעשה הנורא בנער שברח מבית הספר ליער" כמסע נפשי אל לב השבר והשֵׂאת, אל לב המכה והאסון. וזהו אכן מסע נורא. אעצור להתבונן בצמד המילים התנכ"י 'הַשֶּׁבֶר וְהַשֵּׁאת' וגם אשבש שיבוש קל את ניקודה של המילה השֵׂאת. אני מבקשת אפוא לקרוא את **הַשֶּׁבֶר וְהַשֵּׁאת** וגם את **הַשֶּׁבֶר והשְׂאֵת,** ולהתייחס אל שתי המילים הן כמילים נרדפות שבר ואסון (שֵׂאת) והן כמילים הופכיות שבר ועוז (שְׂאֵת).

אומר, אפוא, שהמסע אל השבר והשאת - הוא מסע אל השבר והאסון ובה בעת אל השבר והעוז. ובמילים אחרות: מסע הנפש אל ייסוריה הוא גם מסעה אל תעצומותיה. זהו מסע החיוני לנפש המבקשת את רפואתה ואת קפיצת הדרך של התפתחותה. ומשה העומד על סף קפיצה מעין זו צועד אל יער רגשותיו.

בפרק השני של הפואמה אנו פוגשים את משה והוא ילד תועה ביער, ילד יחידי, אמו ואביו אינם סביבו. הוא מחפש דרך ושביל. ואין איש סביב סביב. רק חשיכה ואופל. **"הוֹלֵךְ הַנַּעַר וּבוֹכֶה בַּיַּעַר"**. הולך ובוכה ומתמלא אימה גדולה, עד אשר נופלת עליו תרדמה. בשנתו הוא חולם את חלום המון החיות העוברות בסך על פי סדר האלף בית. בעוד בקריאה הראשונה הדגשתי מיזוג הטבע והאמנות, הרי כאן אני מבקשת להצביע על אחדות הניגודים: תוהו ואימה עם סדר ותורה. ביאליק כותב:

**יָשַׁב הַנַּעַר עַל גֶּזַע בַּיַּעַר, תַּחַת עֵץ נִשְׁעַן, כִּי עָיַף – וַיִּישַׁן. הוּא יָשֵׁן, וּלְפָנָיו – הַשֶּׁבֶר וְהַשֵּׁאת – הֲמוֹן חַיּוֹת עוֹבְרוֹת עַל פִּי אָלֶף בֵּית, עוֹלִים וּבָאִים, אֲיֻמִּים, נוֹרָאִים מֵאָלֶף עַד תָּו מַחֲנֶה גָדוֹל וָרָב. .... עוֹלִים וּבָאִים אֲיֻמִּים, נוֹרָאִים, מַחֲרֹזֶת אֲרֻכָּה עַל פִּי אָלֶף-בֵּית – כִּמְעַט יָצְאָה נַפְשׁוֹ מִפַּחַד וָמֵת.**

ביאליק חוזר ושונה: "המון חיות" וגם "מחנה גדול ורב", "איומים נוראים" ושוב "איומים נוראים", "על פי אלף בית" ו"מאלף עד תו". הקורא חווה את הנורא והאיום, את הריבוי וההמון אבל גם את הסדר מראשית ועד תום. החלום מתמיר אימה וכאוס לסדר ותורה. זהו הַשֶּׁבֶר והשְׂאֵת במובן של השבר והעוז. אם נרצה לדעת מהו המעיין ממנו נשאב העוז הזה נשאל את הילד ב"ספיח". ממנו נלמד שנוכחות מפתיעה של אם, אלוה או נביא מפציעה בלב השבר הנפשי והיא המכוננת עוז ותעצומה. הילד המעז לפגוש את השבר הוא הילד אשר **"כִּמְעַט יָצְאָה נַפְשׁוֹ מִפַּחַד וָמֵת",** הוא גםהילד החווה את מזיגת העולמות והוא גם הילד שכוח ריפוי נטוע עמוק בליבו. זהו הילד אשר 'לא זכה באור מן ההפקר' כמילות השיר ואשר יחצוב מלבבו את יצירתו ואת הבנותיו. כמוהו כביאליק הכותב: **"וְתַחַת פַּטִּישׁ צָרוֹתַי הַגְּדוֹלוֹת כִּי יִתְפּוֹצֵץ לְבָבִי, צוּר-עֻזִּי, זֶה הַנִּיצוֹץ עָף, נִתָּז אֶל-עֵינִי, וּמֵעֵינִי – לַחֲרוּזִי".**  על 'צרותיו הגדולות' נלמד שוב מפיו ב"ספיח". **"רך וקטן ועזוב לנפשי הייתי; לא ידעתי לשאול עוד וּקרוא דבר בשמו, ואיש אין על ידי לפתוח פי וּלהעיר רוחי. אין מחזיק בימיני ואין פוקד פִּנָּתי. כאפרוח יתום תעיתי בדד מסביב לקִנִּי, אבי ואמי עזבוני ועין לא חסה עלי".** זהו **הַשֵּׁאת** במובן של אסון. הנער הבורח אל היער מתעקש גם אם בבלי דעת לחוות שוב ומחדש את היעזבותו הקדומה. ואכן, ככל שנמשך המסע ביער גדלים המכאובים. כל הבטחה לאור והארה – של סהר, של כוכב או של מדורה - מכזיבה. הכוכבים מרמים אותו, אימה ופחד מציפים אותו. הוא נרדם. "**וַיְּהִי בַּהֲקִיצוֹ – אֲהָהּ, פַּחֲדֵי אֵל! מַה-יִּרְעַשׁ הַיַּעַר, מַה-לַּיְלָה מִלֵּיל? בּוּקָה וּמְבוּקָה וּשְׁרֵקָה וִילֵל – סַעַר, הוֹי, סַעַר נָפַל בַּיָּעַר!"** משה הנער מרגיש את לבדיותו ואת בדידותו, ואת מלוא התוהו ובוהו שבנפשו – סַעַר, בּוּקָה וּמְבוּקָה.

משפגש משה את השבר והשֵׂאת הפתיעו תעצומות נפשו והופיעו ודמותן דמות אלוה ונביא.

"**והנה אִישׁ שֵׂיבָה בָּא מִן הָהָר, אִישׁ שֵׂיבָה וְעָנָו וּפְנֵי מַלְאָךְ פָּנָיו**. ... **אֲנִי אֵלִיָּהוּ וּפַחְדְּךָ מָה הוּא? קוֹלְךָ שָׁמַעְתִּי וָאָבֹא הֲלֹם".**

וכך גם ארע לחיים נחמן התינוק הרך והעזוב: "**וֵאלֹהִים אסָפַני ברחמיו אל תחת סתר כנפיו, וַיִּתְּנני לשבת דוּמם אצל הדום רגליו וּלשֹחק בלאט בציציות כסותו וּבשולי אַדַּרְתּוֹ".**

יש לשאול הכיצד דווקא מן הנפש השבורה נובעים עוז ותעצומה, למה דווקא בנפש הנעזבה גלומים אל אוסף ברחמיו ונביא מרפא בחמלה. יש שתי תשובות לה לשאלה, 'זו שלי וזו גם כן' יאמר ביאליק, ואני בעקבותיו, אף ששתי התשובות שונות מאד זו מזו. התשובה האחת היא רוחנית - המסתורין והשגב של אלוה ונביא. התשובה האחרת היא חושנית - טבעית ופשוטה – אמא. ביאליק מאחד אל רחום ואוסף עם אם גדושת רגשות שבקדמת היותה אספה את תינוקה אל חיקה ועטפה אותו באהבה.

חיים נחמן הפעוט מספר על אלוהים ועל אם. האל אסף אותו והושיבו תחת סתר כנפיו. וביושבו שם נהרו אליו מארבע רוחות השמים "מראות אלוהים", שם התרחש "דבור פלאים" שאוזן אינה יכולה לשומעו, ועין אינה יכולה לראותו. דיבור שאינו נתפס ואינו יכול להיתפס בחושים אלא נרקם אל תוך ההוויה בדרך עלומה. זהו דיבור שיש לו פתח נסתר אל נפש תינוק וילד **"... וגם אני לא באָזנַי שמעתיו, כי דרך מבוא אחר, נעלם, הגיע אל נפשי. כן יַגיע אל נפש עולל נרדם בערישׂתו המון לב אִמּוֹ ורחמי עיניה, בּעָמְדָהּ עליו למראשותיו נפעמת וַחֲרֵדָה, והוא לא יֵדע".**

זה אשר למדתי מהשבר והשאת – להעז ולחוות אסונות ינקות ולגלות תעצומות נפש ונתיבים מפתיעים לצמוח וללמוד.

ועבורנו אוסיף את פן הטיפול. משה האובד נמלא חרדהוצעק צעקה מרה**.** מטפל נפשי שדמותו דמות אליהו הנביא שומע את צעקתו ועונה: **"אַל תִּירָא, בְּנִי!. .... אֲנִי אֵלִיָּהוּ וּפַחְדְּךָ מָה הוּא?"** כפותח בפניו את חדר הטיפול הוא ממשיך: **"גַּע נָא בְּמַטִּי, עֵינֶיךָ עֲצֹם, אֱחֹז בְּאַבְנֵטִי, לֵךְ אַחֲרַי וָדֹם, ...".** מעתה ואילך יצעדו השניים יחד במסע הארוך והקשה הנכון להם. אבל היום אפשר להתרפק על קסם הריפוי ועל פלא קפיצת הדרך: **"הֶהָלְכוּ אִם טָסוּ – מִי יֵדַע הַסּוֹד? אַךְ קַלָּה הַדֶּרֶךְ וּמָתְקָה מְאֹד:..."** וגם על הסוף הטוב: **"וּבְאוֹתָהּ הַשַּׁבָּת – הִיא שַׁבָּת שִׁירָה – בֵּיתָה הַכְּנֶסֶת הָלְכוּ בְּיִרְאָה מֹשֶׁה שָׁם הוֹדָה לְאֵל גּוֹמֵל וְחוֹמֵל, עָלָה לַתּוֹרָה וּבֵרַךְ “הַגּוֹמֵל” (מִי לִמְּדוֹ? – הַשַּׁמָּשׁ בְּלַחַשׁ סִיְּעָהוּ וְאוּלַי גַּם זָכָה מִפִּי אֵלִיָּהוּ).**

*קריאה שלישית – אַיֶּכָּה? וּמִי יִמְצָאֶכָּה?*

אַיֶּכָּה? שואל אלוהים את אדם המסתתר מפניו אחרי שהפר את האיסור ואכל מפרי עץ הדעת. עתה בוש ועירום מסתתר אדם בין העצים מפני קול האלוהים. הוא מסתתר מפני חטאו וכלימתו.

לפני שטעם מפרי העץ האסור חי אדם בגן עדן כתינוק בחיק האם. הוא חי הוויה שלמה שלא הופרעה או נשברה. והוא חי ראשוניות של כל ריגשה וחוש. לראשונה רעב, ולראשונה שבע, לראשונה בא באפו ריח פרח ועץ, ולראשונה נשא עיניו אל השמיים וראה כוכבים זוהרים, לראשונה נגע בגוף ולראשונה זרמו מי הנחל בכף ידו ובין אצבעותיו, לראשונה שמע תנים מייללים ואת אוושת הרוח בקמה.

משאכל מפרי עץ הדעת הכל השתנה. "נפקחו עיניהם" אומרת התורה. תמורה אדירה התחוללה בו. זו התמורה מהוויה טהורה אל התבונה והדעת, ומחושניות היולית אל היצר והדחף. הוא למד להכיר טוב ורע, הוא סוער ורוגש וחווה תשוקה, והוא למד לדעת אישה (במובן המיני). הוא זכה בשפעה של רגשות וריגושים, בעושר אינסופי של משמעויות, סמלים, צבעים וגוונים. אבל, דומה שהוא מנסה להסתתר גם מפני כל אלה. כמו מבקש לשהות עוד רגע, רק עוד רגע, בגן העדן האבוד.

ועוד תהפוכה. אין הוא עוד בחזקת תינוק בחיק האם. הוא נפרד ומופרד. וקול האלוהים מפחיד ומחריד. העולם אינו שלו עוד. הוא זר ושונה ואחר. ומגע העולם הזה עלול לחלל את פרטיותו ולהטביע בו את תודעת הזרות הקיומית. ולסכנת אבדון זו הוא רוצה לזעוק: לא! ולהישאר חבוי ממנה לעד.

אַיֶּכָּה? שואל המשורר ומבקש את משה שנעלם במעבה היער. אפשר שמשה מסתתר גם הוא מפני התמורה אשר תתרגש עליו לאחר שיאכל מפרי עץ הדעת. גם הוא מבקש להשתהות עוד בראשוניות קיומו ובטוהר הווייתו. גם הוא חרד ממגע העולם בנפשו. גם הוא מתחלחל ממה שעלול לחדור לתוכו או להכתים ואף להפר, חלילה, את קיומו הפרטי והאישי. אפשר שמשה העומד להיכנס לבית הספר זוכר את ניסיונו של חיים נחמן הילד מ"ספיח": "**המלמדים ההדיוטים, שנפלתי לידם, הבריחו מעלי בזעף פניהם וּברצוּעתם את חזיונות ילדותי. המראות הראשונים, מראות אלֹהים, לא יספו להִגלוֹת עלי בלתי-אם במצאם אותי בדד, מחוץ להמונו של יום וְלִמחיצת המלמדים".**

משה חייב להישאר בדד. הוא מרגיש בעצמותיו את אשר לימים יכתוב ויניקוט בספרים. הוא יודע שבתוך תוכו קיים גרעין ראשוני שאל לו לתקשר עם עולם או אדם מופרדים ממנו וחיצוניים לו. אל לו לגרעין זה להיות מושפע מחיצוניות כזו פן תטביע בו את חותם זרותה.

אף שנכון הוא ש"זוהי חדווה להתחבא ואסון לא להימצא" נכונה גם האמירה ההופכית: כל אדם "הוא ישות מבודדת, לעד לא מתקשר, לעד בלתי ידוע, למעשה לא נמצא". בשתי הקריאות הקודמות שהצעתי התפללנו למציאתו של משה. בראשונה קיווינו למוצאו כשהוא שקוע בפלא החוויה המעברית של התמזגות טבע ואמנות, בשנייה קיווינו למוצאו כשליבו עז ופתוח לעולם.

בקריאה זו שכיניתיה – אַיֶּכָּה? וּמִי יִמְצָאֶכָּה?אנו מקווים שהתשובה לשאלה "ומי ימצאכה" תהיה: אף לא אחד! על ראשית היותו ועל חזיונות ילדותו עלינו לשמור מכל משמר. מאחר והם יסוד קיומו הנפשי ויסוד זה הוא "דבר מקודש".

אסיים במשורר ואקרא את דבריו כתפילה לשנת הלימודים שאת תחילתה אנו חוגגים היום. תפילה שנוסיף דעת, חדווה ומכאוב ואלה יישאבו ממעיין ראשית היותנו.

ביאליק מתאר את המראות הראשוניים כמראות פלאים "**חֶצְיָם חידות וחציָם חלומות – וּבכל זֹאת אין בהירים וּברורים כמוהם ואין מציאות כמציאותם. הם הם מראות שתִיָּה לנפשי, צורות יסוד, שנִתְּנוּ לי משמים חִנם..."**

**"באמת אמרו, אין אדם רואה וּמשֹיג אלא פעם אחת: בילדותו. המראות הראשונים, בעודם בבתוליהם, כיום צאתם מתחת יד היוצר, הם הם גופי דברים, עיקר תמציתם, ואלה שלאחריהם – אך מהדורותיהם השניות והפגומות הן.  מֵעֵין הראשונים, רמזים קלושים להם, ולא הם ממש. וּמבּשׂרי חזיתי זאת: כל מראות שמים וארץ שהייתי מברך עליהם בימי חיי, – לא נִזּוֹנוּ אלא מכֹּחַ ראִיָּה ראשונה".**

וְאַתֶּם כּוֹכְבֵי-אֵל, נֶאֶמְנֵי רוּחִי

וּמְפָרְשֵׁי לִבִּי,